Autostrada Unirii NU se mai realizează! Moldova va fi legată de Vest prin A13 Brașov - Bacău (FOTO)

Autostrada Unirii Iași – Târgu Mureș (A8), aprobată în Comisia pentru transporturi din Camera Deputaţilor la finele lunii octombrie, nu se poate realiza.

Imediat după aprobare au apărut surse care spun că proiectul autostrazii nu va trece de experții UE pentru finanțare, costurile fiind foarte mari.

În locul său ar urma să fie prioritizat un proiect pe valea Oituzului - autostrada A13 Brașov - Bacău, potrivit unei analize a autorităților, scrie hotnews.

Într-o analiză realizată la cererea Companiei Naţionale de Administrare a Infrastructurii Rutiere (CNAIR) în cadrul acordului de asistenţă PASSA, încheiat cu Banca Europeană de Investiţii (BEI) au fost analizate patru trasee peste Carpații Orientali: Cluj – Bistriţa – Suceava, Târgu Mureş – Târgu Neamţ – Iaşi – Ungheni, Târgu Mureş – Sighişoara – Bacău, Braşov – Bacău.

Singura care se califică pentru finanţarea din fonduri europene este Braşov – Bacău (A13), se arată în raport.

Pe de altă parte, comisarul european Corina Creţu a declarat în repetate rânduri că România poate primi finanţare europeană pentru autostrazi și chiar a certat Guvernul Dăncilă pentru că nu accesează fondurile.